Pod vodstvom velikog (manipulatorskog) majstora lutaka

 Želite li čitati o novcu? O odijelu koje čini čovjeka? O bogatstvu? O siromaštvu? Ne, ja ne želim pisati o tome. Svi znate već sve o tome, imate svoje stavove i razmišljanja. Ja ću pisati o većoj „sili" na koju ljudi ni ne obraćaju pozornost. Pisat ću o manipulatorima koji nama upravljaju poput lutkicama na koncima u nekom suludom kazalištu.

 Gledam uokolo. Više ni ne primjećujem ljude, njihov osmijeh, njihovu energiju, njihov hod i držanje. Da, ne vidim. Tužno, zar ne? Prvo što zapazim je odjeća, obuća i ono čudo tehnike u njihovim rukama. Bolesno! Veliki majstor toliko dobro upravlja nama, bespomoćnim „lutkicama", da više ni ne primjećujemo ono važno. Prestajemo čitati knjige, privlači nas ono virtualno. Cijeli dan provesti pred višenamjenskim mobitelom igrajući igrice i gledajući tuđe slike? Ljudi, pa to čak i nije stvarno! Zapostavljajući knjige ljudi gube moć izražavanja, njihovo znanje se smanjuje i, naravno, tada je njima lakše upravljati, jer u njihove glave bez puno muke ulaze riječi „velikog majstora". Možda je sve to dio nekog velikog plana, tko zna. Police pune knjiga sada su zamijenile police prepune šarenih papirića i vješalice pune markirane odjeće. Kupivši što od toga, zadovoljni smo, ali to je kratkotrajno zadovoljstvo, jer mi ćemo ponovno poput ovisnika žuditi za sve više i više. Ljudi postaju iskrivljeni, poput plastelina nas oblikuju još od osnovne škole. Jedino su djeca iskrena, neiskvarena i puna ljubavi i jedino nas ona mogu izvući iz tog začaranog kruga. Njima stvarno nije bitno tko što nosi ili koliko tko novaca ima. Njihovom malom umu bitan je samo onaj osmijeh što ga mi više ni ne primjećujemo.

 Zato mislim da je vrijeme da stanemo na kraj velikom majstoru, otkinemo niti kojima nama upravlja, sazidamo svoje vlastito kazalište u kojem će biti samo ono bitno i tim kazalištem dati da upravljaju iskrena i neiskvarena djeca. Tužno je to što tek na kraju života shvatimo da smo cijeli život kupovali stvari koje nam ne trebaju, novcem koji nemamo, kako bismo impresionirali ljude koje ni ne poznajemo.

 Paula Šiptar, 2.a